Den tidligere forsvarsminister Carl Holst (V) har besluttet ikke at genopstille ved det kommende folketingsvalg.

Blå bog Navn: Carl Holst. Alder: 45 år. Fødested: Rødding. Søn af forhenværende folketingsmedlem, borgmester i Rødding og lærer på Rødding Højskole Peder Holst. Bopæl: Rødding. Uddannelse: Lærer. Erhvervskarriere: 1996-2000: Lærer ved Povlsbjerg Skole. 2004-2012: Formand for Team Danmark. 2017: Medlem af bestyrelsen for Grundtvig Centeret. Politisk karriere: 1992: Medlem af Venstres Hovedbestyrelse. 1994-2006: Medlem af Sønderjyllands Amtsråd. 2000-2006: Amtsborgmester i Sønderjyllands Amt. 2006-2015: Regionsrådsformand i Region Syddanmark. 2010-2015: Næstformand i Dansk Regioner. 2015-2015: Forsvarsminister og minister for nordisk samarbejde. 2015: Medlem af Folketinget for Venstre. Civilstand: Gift. Har to sønner og en datter Kilder: ft.dk, Venstre

- Jeg vil gerne have et liv, hvor jeg har en bedre balance mellem arbejdsliv, familieliv og venskaber, siger Carl Holst til avisen Danmark.

Det var i 2015, at Carl Holst blev forsvarsminister. Han sad i 93 dage. Med sig ind i ministerkontoret havde han sager fra sin tidligere post som regionsrådsformand i Region Syddanmark.

Læs også : OVERBLIK Her er Carl Holsts uheldige sager

Blandt andet fik han som fratrådt regionsrådsformand et eftervederlag, selv om han samtidig fik ministerløn. Først nægtede han at afstå pengene, men efter pres gav han sig og afstod dem delvist.

Sagerne var med til at lægge et pres på ministeren, så han til sidst trak sig.

Ifølge avisen Danmark har Carl Holst dog besluttet sig for at se det positive i det negative. - Jeg var i en situation, hvor jeg ikke havde det godt, siger Carl Holst til avisen Danmark. - Det var ubehageligt og forfærdeligt, men forudsætningen for at vurdere, om man har det godt, er, at man har oplevet ikke at have det godt. Og tro mig, jeg har en fantastisk vurdering af, at jeg har det godt, siger han.